*„Kiskőrösért”*: **Czérna János**

Czérna János 1976. augusztus 16. óta van a pedagóguspályán.

Először mint képesítés nélküli testnevelő tanár dolgozott a kiskőrösi szakmunkásképző intézetben, majd 1979-ben került a Petőfi Sándor Általános Iskolába, ahol fiú kézilabdával, labdarúgással és atlétikával is foglalkozott. Munka mellett, 1982-ben a szegedi Juhász Gyula Tanárképző Főiskolán földrajz-testnevelés szakos diplomát szerzett. 1984-ben került át a Vasvári Általános Iskolába, ahol tovább folytatta földrajz-testnevelő szakos tanári pályáját.

Czérna János egész életét végigkísérte a sport szeretete. Az NB I-es ificsapat labdarúgójaként kezdte sportpályafutását, majd a Petőfi Spartacus Sportegyesület kézilabda szakosztályának játékosaként és edzőjeként folytatta. Budapesten is játszott a Spartacus NB I-es férfi kézilabdacsapatában, majd Tatán az országos kézilabda felmérő táborokban is dolgozott segédedzőként. Miután visszakerült Kiskőrösre, a testnevelésórák megtartása mellett fontos volt számára a kézilabda oktatása is, melyhez megszerezte az edzői igazolványt ~~is~~. A tenisz is fontos szerepet játszott mindig az életében, így a helyi teniszklub alapítója is lett, majd a teniszedzői képesítést is megszerezve edzőként ~~is~~ dolgozott.

1991. szeptember 16-tól húsz évig vezette Kiskőrös Város Sportigazgatóságát nagy szaktudással és a sport iránti szeretettel. Mindig fontos volt számára, hogy a fiatalok megszeressék a sportot, különböző sportágakat próbálhassanak ki és magas szinten művelhessék. Évente több kupát szervezett, amelyeket nagy érdeklődéssel kísért a város sportszerető közönsége. Évente több tömegsport rendezvényt is koordinált, mely a fiatalok és a felnőttek egészséges életmódra nevelésében jelentős szereppel bírt. Kiemelkedő eredményeket ért el a női kézilabdacsapattal is, jelenleg az utánpótlás-nevelés területén folytatja munkáját. Az úszássport is a szívügye, diákjai évente több megyei és országos versenyen érnek el komoly helyezéseket.

2011 augusztusában került vissza a Bem József Általános Iskolába mint igazgatóhelyettes. Amellett, hogy megbízhatóan segíti az igazgatóság munkáját, a Kiskőrös Térségi Bem József Általános Iskola Székhely és Tagintézményeinek sporttevékenységét is koordinálja. A Bem DSE egyik alapító tagja, irányítása alatt a civil szervezet több működési és szakmai pályázat nyertese. Amellett, hogy az egyesület a sportfelszereléseket és az eszközöket biztosítva lehetővé teszi, hogy a diákok részt tudjanak venni sportversenyeken. A Megyei Diáksport Szövetség tagjaként az egyeztető tárgyalásokon, a versenynaptár előkészítésében is fontos szerepet vállal.

Czérna János munkáját a precizitás, jól felkészültség és lelkiismeretesség jellemzi. Tanulói országos versenyeken is első helyezést érnek el. Rendszeresen továbbképzi magát, tudását önképzéseken is gyarapította, szakmailag jól felkészült, az igényesség és következetesség jellemzi munkáját. Igazgatóhelyettesként szakmai munkája mellett kiegyensúlyozott személyiségével a gyerekek, a szülők és a kollégák megbecsülését is élvezi. Öntevékeny, aktív, érdeklődő ember.

Feleségével két lánygyermeket neveltek fel, nagyobb lányuk két unokával örvendeztette meg.

Az egész településen, sőt, az egész megyében szeretik, tisztelik, becsülik emberi tisztességét, szakmai hozzáértését.